ועדת החינוך, התרבות והספורט, כנסת 17, פרוטוקול מספר 275, 2007-10-08 09:30

מיכאל מלכיאור: בוקר טוב לכולם.

מיכאל מלכיאור: אני מברך את כל הנוכחים לרגל פתיחת מושב החורף.

מיכאל מלכיאור: אנחנו מקדמים בברכה את שר התרבות, המדע והספורט גאלב מג'אדלה, שכבר הודיע מראש שהוא מגיע לביקור קצר מאוד, אבל היה לו חשוב להגיע.

מיכאל מלכיאור: נפתח כהרגלנו בדבר תורה.

מיכאל מלכיאור: אני קופץ מפרשת בראשית לפרשת נוח שהיא הפרשה הקרובה.

מיכאל מלכיאור: אנחנו קוראים על המבול, התוצאה שלו והשחתת מידות הארץ.

מיכאל מלכיאור: יש קטע מהזוהר שמובא גם אצל נחמה ליבוביץ', שאחרי שנוח יצא מהתיבה וראה את כל ההרס שיש סביבו הוא הסתכל כלפי מעלה אל הקב"ה ואמר: אתה, החנון והרחום, איך יכולת לתת ידך לכל ההרס שרואים סביב.

מיכאל מלכיאור: השאלה הזאת מאוד קשה כלפי הקב"ה.

מיכאל מלכיאור: לפי הזוהר, התשובה של הקב"ה היא: "נוח, עכשיו אתה מתחיל להתפלל, להתחנן ולשאול שאלות?

מיכאל מלכיאור: " איפה היית כל השנים שבהן ידעת שיהיה מבול ויכולת להתפלל ולעשות את כל הדברים הנחוצים, ולא עשית שום דבר?

מיכאל מלכיאור: עכשיו לבוא ולהגיד זאת חוכמה מאוד קטנה.

מיכאל מלכיאור: בכלל, נוח היה צדיק מאוד קטן.

מיכאל מלכיאור: הקטע שלא מובא אצל נחמה לייבוביץ', אבל אם בודקים בזוהר במקור הוא השאלה למה נוח לא היה מוכן להתפלל לפני כן ולעשות למען דורו, בכל זאת הוא היה צדיק, גם אם צדיק קטן.

מיכאל מלכיאור: התשובה רלוונטית מאוד לעניינינו: נוח חשש.

מיכאל מלכיאור: הוא ידע שהדור מושחת וקשה, והוא חשש שאם הוא מתפלל בשביל הדור הזה ועושה למענו ולמען הצלתו, אז אולי משהו מהרשע שיש סביבו יידבק אליו, אולי הוא יזוהה, יחשבו שהוא מהמפלגה של כוחות השחור והחמס ששלטו במקום.

מיכאל מלכיאור: לכן הוא החליט לעשות למען ביתו, להציל את השבט שלו ואת המקום שלו, ולא היה מוכן לעשות.

מיכאל מלכיאור: לכן כשהוא לא היה מוכן לעשות למען כולם לעומת אברהם אבינו שלחם לא בשביל הצדיקים בסדום, אלא גם בשביל כל אנשי סדום, גם הרשעים שם והיה מוכן להילחם בשביל כל הדור שלו ובשביל כל העם, הוא הפך להיות "אברהם אבינו", ונוח נשאר נוח.

מיכאל מלכיאור: אני אומר את זה גם כהקדמה לקראת המושב הזה.

מיכאל מלכיאור: האחריות שלנו היא כלפי כלל החברה כולנו אחרי יום הכיפורים אם לא בחזקת צדיקים גמורים, ודאי בחזקת צדיקים קטנים.

מיכאל מלכיאור: לכולנו אחריות כוללת כלפי כל הציבור שלנו, וכך אני מקווה שננהג גם בעבודת הוועדה.

מיכאל מלכיאור: אחרי הדברים האלה אנחנו מגיעים לנושא ספריית העיוורים, סגירתה או אי סגירתה.

מיכאל מלכיאור: רציתי בכוונה לפתוח את המושב בנושא הזה; אחר-כך יש לנו נושא לא פחות חשוב – פתיחת שנת הלימודים האקדמית וכל הדברים שיש בתחום הזה.

מיכאל מלכיאור: לצערנו, אנחנו פותחים את השנה הזאת בשביתה שנראית שביתה ללא מוצא בנושא המורים.

מיכאל מלכיאור: אני עדיין קורא בשעה מאוחרת כזאת לממשלה שיש לה אחריות כוללת לחינוך במדינת ישראל להתעשת בדקה ה-90 ולשבת כולם יחד עד שייצא עשן לבן, כי כשזה יקרה בעוד חודשיים-שלושה או בזמן אחר, זה נראה לי דבר מיותר, מטופש, לא בונה.

מיכאל מלכיאור: אין לזה שום סיכוי.

מיכאל מלכיאור: אבל בכל זה נטפל בהמשך.

מיכאל מלכיאור: בכוונה התחלתי בנושא הספרייה של העיוורים משום שזה נושא ערכי ממדרגה ראשונה, לא פחות חשוב מכל הנושאים שעל סדר היום.

מיכאל מלכיאור: יש ציבור עיוורים גדול במדינת ישראל שאנחנו מחויבים לו לגמרי.

מיכאל מלכיאור: יכול להיות ויכוח על הדרכים לפתור את זה, אבל אי-אפשר לקבל שספרייה כל כך חשובה שמשרתת אוכלוסייה כל כך גדולה במדינת ישראל, תיסגר.

מיכאל מלכיאור: אגב, אנחנו עבדנו הרבה למען הספריות בוועדה, אבל אין דומה עניין הספריות, עם כל חשיבותן לתרבות מדינת ישראל לספריית העיוורים.

מיכאל מלכיאור: בשביל ציבור העיוורים זה הרבה יותר מרק ספרייה; זה הפתח לכניסה לעולם ההשכלה, התרבות, השותפות בחברה, וזה לא דומה בכלל.

מיכאל מלכיאור: אנחנו שיודעים לראות יכולים ללכת לקנות ספר.

מיכאל מלכיאור: האופציה הזאת לרוב לא קיימת בשביל ציבור העיוורים במדינת ישראל.

מיכאל מלכיאור: לכן אנחנו ניכנס לעומק ונפתור את הבעיה הזאת.

מיכאל מלכיאור: אנחנו מחויבים לעשות את זה.

מיכאל מלכיאור: אני מאוד שמח שהשר הרגיש צורך להגיע לוועדה בכבודו ובעצמו כדי להסביר פה את מדיניות הממשלה והמשרד שלו בעניין הספרייה.

מיכאל מלכיאור: אנחנו, כמובן, נשמע את אנשי הספרייה ואורחים אחרים.

מיכאל מלכיאור: אני מקווה שגם בנושא הזה ייצא עשן לבן ונוכל לפתור את הבעיה היום, כי זה פצע מאוד כואב בחברה שלנו.

מיכאל מלכיאור: כבוד השר, רשות הדיבור שלך.

שר המדע, התרבות והספורט גאלב מג’אדלה: נשמע מה אומרים אנשי הספרייה.

מיכאל מלכיאור: חשבתי שאתה צריך ללכת באיזשהו שלב.

שר המדע, התרבות והספורט גאלב מג’אדלה: אני אקדיש לך את הזמן שהבטחתי לך.

שר המדע, התרבות והספורט גאלב מג’אדלה: אם מותר להציע, נשמע מה אומרים אנשי הספרייה, ניתן למר מיכה ינון, מנהל מִנהל לתת תשובה- -

מיכאל מלכיאור: זאת הייתה אי הבנה, אני הבנתי שאתה רצית לפתוח.

שר המדע, התרבות והספורט גאלב מג’אדלה: אני אדבר אחר כך על המדיניות של המשרד.

שר המדע, התרבות והספורט גאלב מג’אדלה: המנכ"ל אורי כהן, בבקשה.

אורי כהן: אני שמח שכבוד השר נמצא פה.

אורי כהן: אנחנו לא פגשנו אותו, אני רק שמעתי עליו.

אורי כהן: אני מודה לך שאתה משתתף כאן בדיון, לכבוד לי.

אורי כהן: הספרייה שלנו שונה מספריות ציבוריות רגילות אחרות.

אורי כהן: יש לנו פונקציה עיקרית: אנחנו צריכים לייצר את הספר.

אורי כהן: אנחנו לא מביאים את הספר דרך חנות או הוצאה לאור, אלא מייצרים אותו בעצמנו.

אורי כהן: יש לנו בשביל זה הטכנולוגיה, כוח האדם והידע המקצועי כדי להשאיל את הספר.

אורי כהן: יש 4 סוגים של ספרים שאנחנו מכינים: כמובן, הפורמט של ספר הברייל – ספר מוקלט שמתחלק היום לשניים – קלטות ותקליטורים וספרים באותיות גדולות.

אורי כהן: אני מדבר על כל סוגי הספרים למיניהם: ספרי לימוד ברמות השונות, ספרים לסטודנטים, ספרות יפה לגווניה, ספרי דת בעברית, בערבית, ברוסית, ביידיש, ספרי לימוד באנגלית.

אורי כהן: אנחנו שותפים עם ספריות דומות בחו"ל ומשתדלים לקבל מהם כדי לחסוך עלויות.

אורי כהן: המרכז העיקרי שלנו הוא הספרייה בנתניה – בניין בן 5 קומות ששייך לספרייה; השלוחה של הספרייה היא בתל-אביב, ובעיקר באולפני הקלטה בספריית השאלה.

אורי כהן: יש לנו, כמובן, שני ארכיונים גדולים שמכילים את המאסטרים של הספרים כי אנחנו ספרייה שנוסדה כבר בשנת 1951.

אורי כהן: עלויות של ייצור וכל מה שכרוך בזה – חומרי גלם, מחשבים, טכנולוגיה – הכול מצוי בספרייה.

אורי כהן: הכול נעשה אצלנו: מהאות הראשונה ועד לכריכת הספר או מהקלטת המילה ועד לעריכתו של הספר.

אורי כהן: החלק השני שונה מספריות רגילות אחרות.

אורי כהן: מטבע הדברים לעיוורים יש בעיית ניידות, הם לא מגיעים אל הספרייה, והשיטה שנוהגת אצלנו ובין מדינות היא שהספר מגיע לביתם של הקוראים עצמם.

אורי כהן: יש לנו טכניקה קלה להזמנת הספרים באמצעות מענה קולי שהוא הקטלוג שלנו, ואנחנו מתפקדים כסניף דואר, קשורים למערכת המחשב של הדואר.

אורי כהן: דואר ישראל משתף אתנו בצורה בלתי רגילה עד כדי הבאת הספר לביתו של הקורא.

אורי כהן: השיטה הזאת נוהגת כך בכל המדינות בעולם.

אורי כהן: מכיוון שעלויות ההפקה מאוד גבוהות בכל ארץ יש מרכז שמייצר את הספרים וממנו הם נשלחים אל הקוראים הביתה.

אורי כהן: עיוורים קוראים הרבה.

אורי כהן: יש לנו למעלה מ-10,000 קוראים ולמעלה מחצי מיליון השאלות בשנה.

אורי כהן: כלומר, עיוורים זה עם ספר, עם משכיל שקורא 3-4 ספרים בשבוע, ואני לא מגזים.

אורי כהן: כדי להחזיק את כל המערכת הזאת צריך כסף.

אורי כהן: הספרייה נקלעה למשבר, ואם דיברת על ערכים – משום מה נדמה שהספרייה צריכה להיות מתוחזקת על-ידי תרומות.

אורי כהן: יש לנו מערכת מאוד מתקדמת שהוקמה באמת מתרומות.

אורי כהן: כל מה שנראה בעין בספרייה הוא מתרומות של אנשים בעלי רצון טוב.

אורי כהן: אבל הם לא מוכנים לממן את ההוצאות השוטפות של הספרייה.

אורי כהן: זה הם אומרים, ובצדק, שהממשלה תממן.

אורי כהן: הספרייה הזאת כבר הייתה במשבר בשנת 96' ובשנת 99'.

אורי כהן: כשחבר הכנסת זבולון אורלב היה מנכ"ל הוא כינס את כולנו, וזאת הייתה הפעם היחידה שישבתי עם אנשי תרבות ודנו בצרכים האמיתיים של הספרייה.

אורי כהן: מאז אני לא זוכר שישבנו.

אורי כהן: ב-99' נקלענו לאותה בעיה, והספרייה גם נסגרה ולא פעלה כחודש.

אורי כהן: גם אז זבולון אורלב היה שותף בעניין כיו"ר ועדת החינוך והגענו להסכם ש-80% מתקציבה השוטף של הספרייה ימומן מהממשלה.

אורי כהן: מה שקרה מאז, זה קיצוצים.

אורי כהן: אז התקציב היה 4 מיליון שקל בלבד.

אורי כהן: כשאני מדבר על הפקה של 700 כותרים בלבד: ספרי לימוד, ספרות יפה, נחמה ליבוביץ' שציטטת לפני רגע – גם עיוורים סקרנים לקרוא את מה שהיא כתבה.

אורי כהן: אגב, בארץ יוצאים 4,500 כותרים.

אורי כהן: אם כך, אז התקציב היה 4 מיליון, וקיבלנו 3.2 מיליון.

אורי כהן: לא הרבה – קראתי לזה "קו עוני תרבותי", אבל הבטחנו את המינימום ההכרחי.

מיכאל מלכיאור: לפי המכתב שלכם, קיבלתם בשנת 2000 3.528 מיליון- -

אורי כהן: אז טעיתי.

אורי כהן: לדעתי, קיבלתי 3.2, אבל אם אתה אומר זה בסדר.

מיכאל מלכיאור: אני מחזק את זה.

אורי כהן: זה עוד יותר טוב.

אורי כהן: מאז כל שנה מורידים את התקציב ב-5%, ב-7%, ב-8%.

אורי כהן: אני כותב למיכה ינון ואומר לו שצריך לעצור את זה.

אורי כהן: אני מקבל בתגובה: בעוד 5% או 7%.

אורי כהן: אני משלים את ההפרש מתרומות ומקרנות.

אורי כהן: ב-3-4 השנים האחרונות, מה לא עשיתי?

אורי כהן: כתבתי, הסברתי, דיברתי, התחננתי – ואין בפני מי.

אורי כהן: אני פונה אל מיכה ומבקש ממנו לסדר לי פגישה, להגיד לי מי היא אותה ועדת תמיכות.

אורי כהן: נזמין אותם לספרייה, נסביר להם, יראו מה הם עושים.

אורי כהן: אי-אפשר לקחת בצורה אריתמטית את מה שהיה לפני שנה ולחתוך.

אורי כהן: בדצמבר 2000 פניתי למבקר המדינה וביקשתי ממנו לבדוק כי אין קשר בין מה שמקציבים לבין הצרכים.

אורי כהן: יותר מזה – הכסף בכלל לא מגיע.

אורי כהן: במרס שולחים לי 8%-10%, ואז רוב התקציב מגיע ב-31 בדצמבר.

אורי כהן: זאת לא צורה מסודרת שבה מחזיקים מוסד כפי שצריכה להיות הספרייה.

אורי כהן: ב-2007 הגענו בינואר ל-2.45 מיליון, והמשמעות של זה היא שאין ספרייה לעיוורים.

אורי כהן: התקציב שלנו ב-2007 הוא 5.2 מיליון.

אורי כהן: בינתיים בשלוש-ארבע השנים האחרונות כל הקרנות והתרומות אזלו; הגענו היום למצב שיכולנו להחזיק עד חודש ספטמבר.

אורי כהן: 2.45 מיליון בקושי מחזיק לנו את כוח האדם.

אורי כהן: זה אומר שאי-אפשר לייצר לא ספר לימוד, לא ספרות יפה, לא ספר דת – כלום.

אורי כהן: אנחנו לא מוסד שמחזיקים כדי לשלם משכורות.

אורי כהן: ביוני פניתי לכבוד השר במכתב וביקשתי ממנו לבדוק.

אורי כהן: ביולי חזרתי על בקשתי ואמרתי שיש לנו כסף לעוד חודשיים-שלושה; באוגוסט עשיתי את זה שוב, פניתי בטלפון למזכירתו שרון.

אורי כהן: ההעתקים הגיעו לכאן.

אורי כהן: אם אתה פונה למבקר המדינה ולחברי הכנסת ומתחנן לפגישה עם מיכה ינון ואנשי צוותו כדי להסביר – הגענו למבוי סתום.

אורי כהן: עשינו את הדבר שהכי כואב לנו לעשות.

אורי כהן: ההנהלה קיבלה החלטה ב-11 בספטמבר לפטר את העובדים.

אורי כהן: אלה עובדים מיומנים.

אורי כהן: לכן נושא הספרייה הוא נושא כל-כך ייחודי; כל-כך קשה להכשיר עובדים למטרה הזאת.

אורי כהן: והם עובדים מסורים.

אורי כהן: פיטרנו את העובדים; כבר חודש וחצי אנחנו לא קונים שום אספקה.

אורי כהן: כיום החשבון שלנו הוא 50-60 אלף שקל מצ'קים ונכנסנו לעידן האשראי של 10,000 שקל שקיבלנו.

אורי כהן: אני שומע את יועץ התקשורת של מיכה אומר בתקשורת: "אתם לא מגישים מסמכים".

אורי כהן: על אלו מסמכים אתה מדבר?

אורי כהן: איזה מסמכים לא הגשנו?

מיכה ינון: אני אענה לך כשאדבר.

אורי כהן: אני אענה לך.

אורי כהן: יש לי פה אישור מינואר.

אורי כהן: הספרייה זה מוסד מסודר, ואי-אפשר להוציא דיבתי רעה כך סתם.

אורי כהן: כל המסמכים, תקציב, מאזן, דוחות, אישור ניהול תקין, משכורת חמשת הגבוהים – יש פה אישור.

אורי כהן: אי-אפשר להגיד היום שלא הגשתי כי זה נמצא במערכת מרכבה.

אורי כהן: קרן, את יודעת מזה, את קיבלת שלוש פעמים את החומר ממזכירתי.

אורי כהן: אני לא הגשתי מסמכים?

אורי כהן: אלא מה, אתם רוצים שבמסמכים יהיה כתוב 2.45 מיליון, כדי שאני אגזור השמט על הספרייה.

אורי כהן: אני לא מוכן.

אורי כהן: כתוב שם 4 מיליון שקל.

אורי כהן: זאת דרישתנו ל-2007, וסידור קבוע ל-2008 – את מלוא התקציב.

אורי כהן: כבוד יושב הראש, אנחנו נפגשים בפורומים בינלאומיים.

אורי כהן: יש חוק בארצות-הברית ובאירופה שכל ספר שיוצא לאור חייב להיות נגיש בפורמט קריא לעיוורים.

אורי כהן: לא רק ספר, הם מקבלים גם את מכשיר ההשמעה.

אורי כהן: על מה אנחנו מדברים?

אורי כהן: על 600-700 כותרים שאנחנו נותנים לציבור צמא לספר.

אורי כהן: אני לא אכנס לעניין הרגשי כי היועץ שלו מאשים אותי במניפולציות רגשיות.

אורי כהן: זה לא מניפולציות.

אורי כהן: אני לא הצלחתי להסביר להם, הציבור מסביר.

אורי כהן: שיסביר מר צביון או דניאל.

אורי כהן: תסבירו אתם מה זה ספר לעיוור.

אורי כהן: וזאת לא מניפולציה.

אברהם צביון: אני מוכן להסביר מה זה ספר לאדם המבוגר.

אברהם צביון: אני ניהלתי מערכת יחד עם רחל- -

זבולון אורלב: מי שלא מכיר, ד"ר אברהם צביון.

זבולון אורלב: הוא ייסד את האגף לתרבות מבוגרים וניהל אותה שנים רבות במשרד החינוך והתרבות.

זבולון אורלב: הוא נחשב לאחד מבכיריה ובחיריה של מערכת החינוך- -

אורית נוקד: אדוני היושב ראש, אני מתנצלת, אני חייבת לרוץ לוועדת כספים.

אורית נוקד: הנושא הזה מצריך פתרון, והדבר הזה הוא בראש ובראשונה בידיכם.

אורית נוקד: אני רוצה לבקש שתצא מכאן קריאה- -

שר המדע, התרבות והספורט גאלב מג’אדלה: את הולכת לוועדת כספים?

שר המדע, התרבות והספורט גאלב מג’אדלה: תבקשי שם תוספת תקציב למשרד כדי שנתקדם.

אורית נוקד: אני באמת אשאל את שר האוצר שצריך לדבר שם- -

שר המדע, התרבות והספורט גאלב מג’אדלה: צריך 28 מיליון שקל כדי שנאפשר את זה.

אורית נוקד: 28 מיליון?

אורית נוקד: אני שמעתי 1.5 מיליון.

אורי כהן: לא.

אורי כהן: אני רוצה שהוועדה תצא מפה עם בשורה.

אורי כהן: לא 600-700 כותרים – 1,200 כותרים; לא 5 מיליון, 10 מיליון.

אורי כהן: למה לא?

שר המדע, התרבות והספורט גאלב מג’אדלה: אורית, תדווחי לי אחר-כך על הפגישה בוועדת כספים.

אורית נוקד: בסדר.

מיכאל מלכיאור: בבקשה, אדוני.

אברהם צביון: בשנות עבודתי במשרד החינוך הקמנו מפעל אדיר שנקרא "תהילה" – תוכנית השכלה ייחודית ללומד המבוגר.

אברהם צביון: אני ועוד 150 עובדים ומנהלים של מרכזים הקמנו 80 מרכזי לימוד בכל הארץ שהקיפו במשך השנים הללו כ-200 אלף לומדים בקירוב.

אברהם צביון: הרגע המאושר של כולנו היה "יום הספר".

אברהם צביון: זה היה היום שבו חילקנו ללומדים – אנאלפבתיים ומעוטי השכלה שהגיעו לאוריינות ספר.

אברהם צביון: הם הגיעו למצב שהם יכולים לפתוח ספר ולקרוא בפרהסיה לפני הקהל את מה שהם השגיו בלימודים שלהם.

אברהם צביון: לא היה רגע יותר מאושר בחיינו לראות את אותם אנשים לבושים לבן, מסורקים כמו לחג כשהם קוראים ברעד את השורות ואת הדפים.

אברהם צביון: רחל כותבת עכשיו את הספר של "תהילה" ואפשר יהיה לראות מה הספר נתן לאדם המבוגר שישב שנה-שנתיים, לא ידע לקרוא, לא ידע לזהות אותיות ולאט-לאט טיפס על הסולם, כמו סולם יעקב והגיע עד התקרה, והבין שהעולם משתנה; הוא הבין שיש ערך לספר יותר מלחם.

אברהם צביון: זה תנ"ך, זה עולם שאי-אפשר בלעדיו לחיות.

אברהם צביון: לראות את האנשים האלה בכל מקום בארץ כי זה היה מפעל ש-80 מרכזים קיימו במסגרתו באותו יום את יום הקריאה בספר.

אברהם צביון: זאת הייתה תמונה בלתי נשכחת.

אברהם צביון: הם אימצו את הספרים שהיו קלים לקריאה לחזה בבכי ובדמעות.

אברהם צביון: גם בני המשפחה שבאו לראות את החיזיון הנפלא של מתן תורה לאדם המבוגר שיודע פתאום לקרוא בספר; הוא יודע לקרוא גם את הסידור.

אברהם צביון: עכשיו הוא מבין אותו, מבין את קריאת שמע, את "מה טובו אלוהיך, יעקב", מה שלא היה קודם.

אברהם צביון: הם באו מגלות דוויה שעקרה אותם מהלימודים, כי רק האדם המבוגר למד, הילדות לא למדו.

אברהם צביון: זה הזיכרון שלי מהספר לאדם המבוגר: הספר נתן לו חיים ותקווה, הוא נולד מחדש לחברה שקוראת ספר.

אברהם צביון: היו כאלה שהגיעו לתיכון בזכות "תהילה".

אברהם צביון: זה דבר שצריך להזכיר.

מיכאל מלכיאור: ד"ר צביון, תיארת בצורה כל-כך מרגשת, לא רציתי להפסיק את התיאור הרחב.

מיכאל מלכיאור: אבל מכיוון שאנחנו בוועדת כנסת אנחנו מחויבים להגבלה של זמן.

מיכאל מלכיאור: לידיעתך, ביוזמה של חבר הכנסת גלנטי, יש לנו מחר ישיבה מורחבת מאוד בנושא השכלת מבוגרים במדינת ישראל.

מיכאל מלכיאור: גם בנושא הזה יש קיצוצים הרבה יותר קשים מכל נושא אחר.

מיכאל מלכיאור: אבל אנחנו נטפל בזה בהרחבה.

מיכאל מלכיאור: אני מודה לך בינתיים על הדברים.

אברהם צביון: אני מנוי כבר שנה רביעית לספרייה.

אברהם צביון: אני קורא 6-7 ספרים בשבוע, מהרמב"ם ועד איינשטיין.

אברהם צביון: אני קורא כי אני לא יכול לחיות בלי הספרים האלה שמנפקת לי הספרייה בנתניה.

אברהם צביון: צריך להגיד מילה על צוות העובדים, על המסירות שלהם, על החיבה שיש להם לכל מי שנכנס לצל קורתם.

אברהם צביון: יש איש אחד, פלמ"חניק ותיק שלא קרא ספר.

אברהם צביון: אנחנו לימדנו אותו שיש ספרייה כזאת.

אברהם צביון: הוא יודע לקרוא, אבל לא היה לו אומץ, לא הייתה לו ילדות.

אברהם צביון: כבר שנתיים הוא יושב וקורא, והוא לא יודע מימינו ומשמאלו, אלא רק ספרים.

אברהם צביון: הוא האדם הכי מאושר במעונות שבהם אנחנו גרים בהרצליה.

מיכאל מלכיאור: תודה רבה.

מיכאל מלכיאור: דברים חשובים מאוד.

דניאל כליפא: כבוד היושב ראש, כבוד השר גאלב מג'אדלה, חברי הכנסת.

דניאל כליפא: אני חיילת בצבא הגנה לישראל.

דניאל כליפא: בכל שנותיי בבית הספר התיכון למדתי בעזרתה של הספרייה המרכזית לעיוורים בנתניה.

דניאל כליפא: הספרייה בשבילי היא כמו אוויר לנשימה.

דניאל כליפא: כמו שאמר כאן ד"ר צביון, הספר, במיוחד בשבילי, כאדם שאוהב לקרוא ואוהב להתעניין בכל דבר הנעשה בעולם הוא משהו מאוד חשוב.

דניאל כליפא: בלי המקור החשוב והמהימן הזה כמו הספרייה בנתניה אני לא יודעת מה הייתי עושה כקוראת וכאדם שמתעניין בהרבה נושאים.

דניאל כליפא: כמו שאמר אורי, עיוור לא יכול לבוא לחבר שלו ולבקש ספר כדי לקרוא.

דניאל כליפא: אנחנו נשענים על הספרייה, והיא שמספקת לנו את מקורות הידע וההעשרה בכל נושא בעולם.

דניאל כליפא: באופן אישי אני בן אדם מאוד סקרן, וכל ספר שיוצא לאור, כל ספר שאני שומעת עליו, כל ספר שמדברים עליו – אותו אני רוצה לקרוא ואותו אני רוצה שיהיה לי גם בברייל וגם בהקלטה.

דניאל כליפא: הספרייה בשבילי היא מעין מקור חמצן וחיבור לתרבות ולחברה הישראלית והעולמית כולה.

דניאל כליפא: בלי הספרייה הזאת אני כעיוורת לא אוכל להיות מחוברת לתרבות הישראלית ולנעשה בה ולכל מה שקורה בחברה הישראלית.

דניאל כליפא: בואו נעשה הכול כדי שהמקום לא ייסגר ולא יפסיק להתקיים כי בלעדיו לא נוכל להמשיך להתחבר לתרבות הישראלית.

דניאל כליפא: תודה רבה לכם.

מיכאל מלכיאור: תודה, דניאל.

אורי כהן: בסך הכול הדרישה שלנו היא כל-כך מינימלית – 2.45 מיליון.

אורי כהן: תבדקו מה עלות של ספרייה במקום אחר ותתפלאו לראות שזה פי שלושה, ארבעה אף על פי שספר עולה להם 50-70 שקלים.

אורי כהן: לנו עולה לייצר ספר 7,000 שקל.

אורי כהן: אנחנו לא מבקשים יותר.

אורי כהן: זה כל-כך מינימלי, אלא אם כן לא מתייחס אלינו כאל אזרחים שווי זכויות.

אורי כהן: אנחנו עומדים על זה.

אורי כהן: אנחנו אזרחים שווי זכויות במדינה הזאת, זאת חברה דמוקרטית, וזכותנו לדעת, זכותנו לקרוא ספר.

אורי כהן: לכן אני פונה לחברי הוועדה.

אורי כהן: 5.2 מיליון ל-600-700 כותרים – אני מאוד מקווה שמפה תצא בשורה לא רק לשנה – 10 מיליון שקל לספרייה כדי ללחוץ עלינו לעשות לדניאל, לצביון, לי 1,200 כותרים, ובעוד 3-5 שנים להגדיל ל-2,000.

אורי כהן: עד שנגיע למצב, כמו שדניאל אומרת, שכל ספר שנרצה – נקרא, כי אם זה לא יהיה אנחנו נהיה חברה בלי נשמה.

אורי כהן: חברה בלי נשמה לא תהיה חברה.

מיכאל מלכיאור: תודה.

סידני אמיר: אני יושב ראש הנהלת הספרייה- - ב-99' הוועדה הזאת קבעה שאנחנו צריכים לקבל 3.2 מיליון, ולא ייתכן ש-10 שנים אחרי זה אנחנו נקבל 2.45 מיליון.

סידני אמיר: התקציב של המדינה עלה, המשכורות שלכם עלו, לא ייתכן שהדברים הולכים אחורה- -

אורי כהן: יש לי חדשות בשבילך, קיבלנו הודעת קיצוץ של 6.7%.

סידני אמיר: - - כלומר אם הייתם נצמדים ל-3.2 מיליון, רק מהצמדת המדד היינו מגיעים ל-5 או ל-6 מיליון שקל.

סידני אמיר: למה אנחנו צריכים ללכת אחורה כאשר מגיע לנו מה שמגיע לנו.

הדר חורש: אני מייצג את אמי שהיא כבדת ראייה שמנויה בספרייה.

הדר חורש: אני רוצה לומר דברים קצת שונים ממה שנאמר כאן על הספרייה.

הדר חורש: הניסיון שלנו בשנתיים האחרונות הוא שהספרייה מנוהלת בצורה בלתי יעילה ולא עושה שירות טוב למנויים שלה.

הדר חורש: הניהול פרימיטיבי, שייך לעולם אחר.

הדר חורש: אנחנו מקווים שכשיוחלט- -

קריאה: מה אתה מציע?

אורי כהן: מי אתה?

הדר חורש: קוראים לי הדר חורש.

הדר חורש: אמי היא מנויה אצלך.

הדר חורש: היא מקבלת שירות מאוד גרוע.

הדר חורש: השירות לא מותאם לעידן שלנו.

הדר חורש: השירות מאוד מבולבל ויקר, ואני מקווה שלא תוקצה כאן אפילו אגורה אחת נוספת לספרייה לפני שיכניסו את השיפורים הנדרשים.

הדר חורש: השירות מבוסס על שירות שליחים של משרד הדואר ששולח לאנשים דיסקים הביתה.

הדר חורש: זה לא רלוונטי היום.

הדר חורש: יש אולי מיעוט קטן שדורש את השירות הבזבזני והיקר הזה.

הדר חורש: כמובן, הרשימות לא מנוהלות כמו שצריך- -

אורי כהן: אגב, כל שירותי הדואר ניתנים חינם.

הדר חורש: אין מתנות חינם, אני מציע לך ללמוד קצת.

זבולון אורלב: מה אפשר לעשות שהמחוקק קבע שמשלוח דואר לעיוורים הוא משלוח חינם?

הדר חורש: אני יודע את זה, אבל מישהו משלם על זה- -

עדנה וינברג: מה אתה מציע?

הדר חורש: מיד אני אגיד.

אברהם צביון: זה חינם.

הדר חורש: אדוני, אין דבר כזה חינם, מישהו משלם עבור זה.

אברהם צביון: הדואר משלם, לא אתה.

הדר חורש: התוצאה היא שאנשים מקבלים כמה פעמים את אותו ספרים שהם לא ביקשו.

הדר חורש: בזמן האחרון שאנחנו רואים שאנחנו מקבלים שלא ביקשנו, ספרים שכבר קראו, יש להם טענה משונה שאין להם אפשרות לזכור כל-כך הרבה כותרים.

הדר חורש: לו השירות הזה פעל בצורה מעודכנת ומתאימה לעידן שבו אנו חיים העיוורים היו יכולים להזמין את הספר שלהם דרך האינטרנט ולקבל אותו דרך האינטרנט.

אורי כהן: אמא שלך משתמשת במחשב?

הדר חורש: לרוב העיוורים יש אפשרות להזמין ספר באמצעות המחשב- -

אורי כהן: יש 200 אנשים שמשתמשים במחשב, 10,000 לא.

הדר חורש: העיוורים גם מתקשרים לספרייה באמצעות מחשב.

הדר חורש: לכל עיוור כמעט יש מישהו שיכול לגשת למחשב ולהוריד את הספרים בלי כל שירות השליחים הזה, בלי "כן ידעו" או "לא ידעו".

הדר חורש: כל עיוור יכול לקבל דרך האינטרנט את הספר שלו, להוריד אותו, בלי להזדקק לשירות הלא יעיל, המבולבל והלא מסודר הזה.

אברהם צביון: אסור להשמיץ בפרהסיה.

רוזלינד דיוק: אני הספרנית הראשית של הספרייה הלאומית, ורציתי להעלות כאן חומר למחשבה.

רוזלינד דיוק: הספרייה הלאומית יוצאת לדרך עצמאית חדשה, והיא אמורה לשרת את כל עם ישראל, כולל בעלי המוגבלויות השונים, וכמובן, עיוורים וכבדי ראייה.

רוזלינד דיוק: אנחנו עובדים עכשיו על תוכנית-אב כדי לראות איך לעשות את זה על הצד הטוב ביותר.

רוזלינד דיוק: אבל זה בשום פנים לא יכול לבוא במקום הספרייה הקיימת בנתניה.

רוזלינד דיוק: הספרייה הזאת עושה עבודת קודש, ולנו ברור שצריך להמשיך לתקצב אותה.

רוזלינד דיוק: גם קשה לי להאמין שאי-אפשר לפתור את בעיית התקציב הספציפית הזאת.

רוזלינד דיוק: אני גם חושבת שצריך חשיבה אחרת.

רוזלינד דיוק: מאוד חשוב שכבוד השר ישמע את זה.

רוזלינד דיוק: לדעתי, גם כשהספרייה תהיה מתוקצבת היטב היא לא תוכל לענות על כל צורכי הקהל שלה ברחבי המדינה בצורה מודרנית.

רוזלינד דיוק: אני רוצה להעלות את הרעיון להקים ועדה שתבדוק את האפשרות של הקמת מסגרת לאומית שתתבסס על שיתוף פעולה בין הספרייה הלאומית, בין הספרייה בנתניה לבין הספרייה לבין מערכת הספריות הציבוריות כדי שיעבדו בשותפות.

רוזלינד דיוק: כי יש כאן עניין של טכנולוגיה ושל תכנים.

רוזלינד דיוק: הספרייה הלאומית בכל זאת אחראית על שימור התרבות שלנו, ואנחנו יכולים לתרום הרבה מאוד בהעברת הידע הזה ואולי בהקמת מאגר מרכזי שייתן נגישות לכל הכותרים בצורה מרוכזת.

מיכאל מלכיאור: תודה, הרעיון ברור.

מיכאל מלכיאור: בשבעת החודשים האחרונים עבדנו באינטנסיביות על הצעת חוק הספרייה הלאומית.

מיכאל מלכיאור: בישיבה האחרונה שחברי הכנסת הנוכחים כאן לא נכחו בה גמרנו לקראת קריאה שנייה ושלישית את חוק הספרייה הלאומית, ונעלה את זה למליאה לסיום החוק.

מיכאל מלכיאור: זה יהיה חוק חשוב מאוד.

מיכאל מלכיאור: יכול להיות שבמסגרת הזאת יהיה ראוי לבחון גם את הרעיון שלך שכמובן, לא בא בסתירה לכך שצריך לפתור מידית את הבעיה של הספרייה המרכזית לעיוורים.

רחל טוקטלי: אני מתמחה בחינוך מבוגרים, הדוקטורט שלי הוא במדעי החברה.

רחל טוקטלי: ל-99% מהעיוורים הקשישים שאני מכירה אין נגישות למחשב.

רחל טוקטלי: לרובם הגדול אין מישהו על ידם שיכול לחטט להם באינטרנט כדי לקבל ספרים.

רחל טוקטלי: לבד מזה עצם הבקשה לקבל באינטרנט ספרים לא פותרת את הצורך בשליחת ספרים הביתה.

רחל טוקטלי: אולי היא יכולה לסדר את בעיית המשלוח הכפול, אבל הטרחה הזאת איננה רלוונטית לכל העיוורים הקשישים שהם רוב העיוורים.

גיל שביט: אני מתנדב בספרייה, ואני רוצה לומר כמה מילים על הטכנולוגיה.

גיל שביט: אני יזם היי-טק מתחום המדיה.

גיל שביט: ב-5 השנים האחרונות אני מקריא כל יום חמישי בספרייה לעיוורים בהתנדבות.

גיל שביט: אני עוד לא ראיתי מקצוענות כזאת של הקלטה באיכות סאונד- -

קריאה: דניאל.

גיל שביט: אני מאוד שמחתי לשמוע שדניאל זיהתה את הקול שלי, ואמרה שזה נשמע מאוד טוב.

גיל שביט: זאת אחת ההנאות הכי צרופות שיכולות להיות בחיים.

גיל שביט: אני יכול לומר מהצד של הקריינים שגוזלים לי את מקור ההתנדבות.

גיל שביט: הרמה באמצעים המינימליים, בתת ציוד להוצאת כותרים היא מדהימה.

גיל שביט: 7,000 שצריך בשביל להוציא כותר זה בערך שליש מחיר מהוצאת כותר באופן פרטי.

גיל שביט: אני אומר לכל מי שמנסה לנכס את זה: זאת מומחיות שנרכשה בשנת 71'; יהיה קשה מאוד לנייד את זה לספרייה אחרת.

גיל שביט: צריך להשאיר את הייחודיות עם המקצוענות, ואולי לתת עזרה בשיפור הלוגיסטי של ההפצה.

גיל שביט: אבל אני חייב להגן על זה ולומר שאני לא ראיתי רמה ויעילות כזאת בימי חיי.

גיל שביט: תודה רבה, נא לשמור על זה.

מיכה ינון: אחרי כל מה ששמענו כאן קשה לעסוק בצדדים המנהליים.

מיכה ינון: הנושא באמת חשוב וחיוני לכולנו, כולנו תומכים בו.

מיכה ינון: אני תומך במאבק הכללי נגד קיצוצים.

מיכה ינון: הרי את כל החלטות הקיצוצים לא קיבלה הפקידות, אלא נבחרי העם, או בחדר הזה או בחדר אחר או בישיבות הממשלה.

מיכה ינון: אנחנו רק מבצעים והופכים לשק החבטות של לקוחות הקצה של כל הנושאים, ובמיוחד בנושא התרבות.

מיכה ינון: מי כמוך מכיר את כל הדיונים שניהלנו לאחרונה בחדר הישיבות של ועדת החינוך בנושא הקיצוצים.

מיכה ינון: לכן כל הקיצוצים שנעשו לא נעשו ביוזמת הפקידות שאורי אוהב "להתלבש" עליהם- -

מיכאל מלכיאור: דווקא בנושא הספריות יש הרחבה מאוד גדולה.

מיכה ינון: אני מוכן לענות גם על זה.

מיכה ינון: רק היום הסברתי לשר שזה לא בדיוק ככה.

מיכה ינון: אני כמוכם הייתי אופטימי ושמחתי שהפעם האוצר חרג מגדרו, והביא תוספת לתרבות מעבר להסכמים המפורסמים של שטרית והחלטות הממשלה, והוסיף כל שנה ל-6 השנים הקרובות כ-11-12 מיליון שקל לספריות הציבוריות, וחשבתי שאולי באמצעות זה נפתור גם את בעיית ספריית העיוורים שהיא בהחלט ספרייה ציבורית ארצית.

מיכה ינון: מסתבר שזה לא בדיוק ככה.

מיכה ינון: אלא מה עשה האוצר?

מיכה ינון: הוריד לנו במסגרת הקיצוצים המתגלגלים - - -

זבולון אורלב: מקצצים בתרבות ונותנים לספריות הציבוריות?

מיכה ינון: כן.

מיכאל מלכיאור: הייתה התחייבות גם בכתב וגם בעל-פה- -

מיכה ינון: זאת לא הפרשנות של "נערי האוצר", אם מותר להגיד בחיבה- -

מיכאל מלכיאור: איפה הנציגים של האוצר?

יהודית גידלי: יש פה שלושה.

יהודית גידלי: ריקי ארמן לא פה.

מיכה ינון: הם לא מתחום התקציבים, הם מתחום החשב הכללי.

מיכאל מלכיאור: הייתה התחייבות מוחלטת שהתוספת פה תהיה נטו בלי שום אפשרות של קיזוזים או הסדרים.

מיכאל מלכיאור: אם יש לך את זה כתוב אני רוצה את זה מידית.

מיכה ינון: אני אשלח לך את זה היום בפקס.

מיכאל מלכיאור: אני מתפלא שלא הבאת לי את זה כי אתה יודע מה היה ההסדר עם האוצר בעניין הזה.

מיכה ינון: לא רציתי לערבב שמחה בשמחה.

מיכה ינון: אני מקווה שלא תהיה פה החלטה להוסיף לספריית העיוורים בכך שיקצצו שוב עוד כמה אחוזים מתקציב התרבות בכלל.

מיכה ינון: זאת תהיה חוכמה קטנה מאוד לעשות את זה, ואני לא מאמין שאנחנו בדרך הזאת.

מיכה ינון: אני בעד מאבק על ספריית העיוורים, יש כמה דרכים.

מיכה ינון: אחת הדרכים שדיברה עליה רוזלינד מאוד מקובלת עליי.

מיכה ינון: היות שזה נושא לאומי ולא נושא ספציפי של עמותה כזאת או אחרת שאורי כהן מגייס לה כספים במסירות לאומית- -

זבולון אורלב: גם הם בקושי חיים.

מיכה ינון: לכן מחוקקים עכשיו חוק חדש מיוחד שאני מקווה שכדי לממן אותו לא יקצצו בתקציב התרבות, זה בטח התרגיל הבא שמחכה לנו מעבר לפינה.

מיכאל מלכיאור: הסיפור הזה הוא במשרד החינוך.

מיכה ינון: גם כשעשינו את כל ההסכמים ואת אי הקיצוצים בספריית העיוורים כשהיינו במשרד החינוך, היינו מקבלים בסוף כל שנה תוספת - -

מיכאל מלכיאור: כל זה ידוע לנו.

מיכה ינון: - - לכן אורי תמיד קיבל את הכסף ב-31 בדצמבר כי תמיד ברגע האחרון הצלחנו לקבל- -

מיכאל מלכיאור: תחזור לעניין.

מיכה ינון: אורי אומר בצדק מבחינתו שהוא מעביר את כל המסמכים, ואנחנו אומרים לו שהוא לא מעביר.

מיכה ינון: הפואנטה פשוטה מאוד: לפי הוראות החשב הכללי, כדי להעביר את הכספים מעבר למקדמה של תחילת השנה מקבלת התמיכה צריכה להכניס לתקציב שלה את הסכום שוועדה התמיכות הודיעה לה שזה הסכום שהיא מקבלת לאותה שנה.

מיכה ינון: זה נקרא תקציב מעודכן.

מיכה ינון: אם אין תקציב מעודכן אסור לנו, לפי הכללים, להמשיך להעביר את ההקצבה.

מיכה ינון: הרעיון הזה הוא לא סתם רעיון טוטליטרי, אלא רעיון פשוט: אם העמותה לא מכירה בגובה הסכום של ספריית העיוורים היא מייצרת גירעון מתוכנן.

מיכה ינון: הוא מודיע לנו שההקצבה שלנו אליו היא 4 מיליון.

מיכה ינון: בשנה הבאה הוא אולי יחליט נניח שזה 5 מיליון, כי גם הוא גדל, לשמחתי.

מיכה ינון: ב-92' תקציב הספרייה היה 1.7 מיליון, והיום הוא 5.3 מיליון- -

סידני אמיר: ב-92' היה 1.7 מיליון?

מיכה ינון: כן, אני אראה לך.

קריאות: - - -

מיכאל מלכיאור: אגב, זה לא גידול כל-כך מזהיר.

מיכה ינון: אבל אצלנו היו קיצוצים בינתיים.

סידני אמיר: התקציב קוצץ.

סידני אמיר: המשכורת שלך קוצצה גם-כן, נכון?

מיכה ינון: אני לא מדבר על המשכורת, אני גם לא מדבר על המשכורת של אורי כהן.

סידני אמיר: אז מה, אנשים לא מבקשים העלאה במשכורות?

מיכאל מלכיאור: אנחנו לא נאפשר דיון פרוע.

זבולון אורלב: אתה מתווכח עם האדם הלא נכון.

זבולון אורלב: הוא מחלק את מה שיש.

מיכה ינון: לקחו אותי כמטרה.

מיכה ינון: כל השנה אנחנו חוזרים על הריטואל הזה מול ספריית העיוורים שהיא מתרצה רק ב-90 להעביר לנו את התקציב המעודכן, ולכן היא מקבלת רק בסוף השנה את יתרת הסכום.

מיכה ינון: כל העמותות בארץ שהגישו תקציב מעודכן הגישו את כל המסמכים כפי שהגיש אורי כהן, שהוא אדם מאוד מסודר.

מיכה ינון: פה הוא לא מגיש את המסמך המעודכן באופן אידיאולוגי- -

אברהם צביון: שנתיים הולכת אותנו שולל.

אברהם צביון: זה אתה.

אברהם צביון: הולכת אותנו שולל.

אברהם צביון: לכן עזבתי את אבות ומייסדים.

אורי כהן: מיכה, אני אומר לך את האמת – אתה צודק- -

מיכאל מלכיאור: אורי, אני מצטער, יש לנו פה סדר ישיבה, ועכשיו מיכה ינון בזכות דיבור, ואף אחד אחר לא.

מיכאל מלכיאור: מי שרוצה לדבר בזמן שהוא מדבר יכול לעשות את זה בחוץ, לא פה.

מיכה ינון: ספריית העיוורים חייבת לנהוג כמו כל העמותות בארץ, לפי הוראות החשב הכללי, שאחרי שמודיעים לה מה התקציב שלה לשנת הכספים הנוכחית, היא צריכה להעביר תקציב מעודכן ולפעול על-פיו.

מיכה ינון: היא יכולה להמשיך לנהל מאבק על הגדרת התקציב, על תוספות, על משרדים אחרים, על תרומות – יש אלף דרכים לקיים מאבקים.

מיכה ינון: אבל לא להגיש לנו לאישור תקציב שונה ממה שהחליטה ועדת התמיכות, והיא לא החליטה סתם ברשעות, אלא לפי תקציב הקיצוצים שהמדינה, הממשלה והכנסת החליטו בשנה ובקיצוצים ה"מתגלגלים" משנה לשנה, כפי שקוראים לזה באוצר.

מיכאל מלכיאור: אתה מכיר את התקציב של הספרייה, אתה חושב שזה תקציב סביר?

מיכה ינון: כן.

מיכה ינון: 5 מיליון בשנה זה בסדר גמור.

אורי כהן: - - - את המפתחות - -

זבולון אורלב: אורי, הוא אומר ש-5.2 מיליון זה בסדר, מה אתה רוצה?

זבולון אורלב: אורי כהן: לא, הוא אומר ש-2.45 מיליון זה בסדר.

זבולון אורלב: לא שמעת אותו.

זבולון אורלב: גם כשהוא אומר דברים טובים אתה לא שומע.

מיכאל מלכיאור: אתה גם חושב שהתמיכה סבירה?

מיכה ינון: לא.

מיכה ינון: בזה אני בא בטענה לממשלה כל השנה.

מיכה ינון: לא רק לזה התמיכה לא סבירה, לעוד עשרות מפעלים אחרים.

מיכה ינון: גם לספרייה הלאומית התמיכה לא מספיקה.

מיכה ינון: זה לא שאני עושה פה אפליה לטובה או לרעה.

מיכה ינון: סגירת הספרייה הוא מהלך טקטי במאבק שאפשר לחלוק עליו.

מיכה ינון: 2 מיליון שקלים מונחים בקופת המדינה ומחכים להסכמתו של מנהל הספרייה להעביר את התקציב המעודכן, ולמחרת הוא יקבל את הכסף.

אורי כהן: כבוד השר ומיכה, כפי שאמרתי, אני לא עושה מניפולציות- -

מיכה ינון: ואני כן עושה מניפולציות?

מיכה ינון: אורי כהן: לא אמרתי שאתה עושה.

מיכה ינון: אני מדבר אליך מהלב, ואתם מתנפלים עליי כאילו אני אויב העם.

אורי כהן: אני מדבר אליך מהלב, אני לא אמרתי מילה נגדך בתקשורת.

אורי כהן: אתה יודע כמה קשה לי שהספרייה סגורה?

אורי כהן: אין לי כבר כוח לגייס 3-4 מיליון שקל כל שנה- -

מיכאל מלכיאור: אורי, אתה רוצה שתהיה לישיבה הזאת תוצאה?

אורי כהן: כן.

אורי כהן: היו”ר מיכאל מלכיאור: אז אתה חייב גם לתת לי לנהל את הישיבה.

אורי כהן: אני מבקש מהשר לומר את דברו.

שר המדע, התרבות והספורט גאלב מג’אדלה: בוקר טוב לכולם.

שר המדע, התרבות והספורט גאלב מג’אדלה: מיותר להוסיף מילה על חשיבות הספרייה ועל הציבור היקר שאנחנו מדברים עליו.

שר המדע, התרבות והספורט גאלב מג’אדלה: החברה הישראלית כולה מתחשבת בציבור הזה ורגישה אליו.

שר המדע, התרבות והספורט גאלב מג’אדלה: אני מבקש שנתמקד בעניין בענייניות.

שר המדע, התרבות והספורט גאלב מג’אדלה: יש פה חברי הנהלה?

קריאות: היושב ראש.

שר המדע, התרבות והספורט גאלב מג’אדלה: שאלתי על ההנהלה, לא שאלתי על היושב ראש.

שר המדע, התרבות והספורט גאלב מג’אדלה: אני מוכן לעבור לשפה הכי ברורה בעולם.

עדנה וינברג: אני חברת הנהלה.

שר המדע, התרבות והספורט גאלב מג’אדלה: אני אומר באופן הברור ביותר: אני באתי לכאן כי רציתי להיות מול אורי.

שר המדע, התרבות והספורט גאלב מג’אדלה: אני לא מוכן לקבל שום סחיטה מכל סוג.

שר המדע, התרבות והספורט גאלב מג’אדלה: כמו שאני נלחם בממשלה מול שר האוצר, מול ראש הממשלה, אני גם אלחם מול כל מי שירצה להשתמש בציבור מסוים ולסחוט בשבילו.

שר המדע, התרבות והספורט גאלב מג’אדלה: לא מוכן לקבל את זה בשום פנים ואופן.

שר המדע, התרבות והספורט גאלב מג’אדלה: בירידה מירושלים הביתה קיבלתי טלפון ממר ריפמן שאשתו עובדת בספרייה, ואני מכיר אותו כבר 8 שנים עוד מהתקופה שהיה עיתונאי.

שר המדע, התרבות והספורט גאלב מג’אדלה: הוא אמר לי שיש ספרייה לעיוורים בנתניה שעומדת להיסגר בגלל תקציב משרדי, ושאל במה אני יכול לעזור בעניין?

שר המדע, התרבות והספורט גאלב מג’אדלה: אמרתי לו: ספרייה לעיוורים שצריכה להיסגר בגלל משרדנו?

שר המדע, התרבות והספורט גאלב מג’אדלה: בקו השני התקשרתי למיכה ינון.

שר המדע, התרבות והספורט גאלב מג’אדלה: מיכה אמר לי שזה סרט קבוע שחוזר על עצמו כל שנה.

שר המדע, התרבות והספורט גאלב מג’אדלה: בכל זאת לא נרגעתי.

שר המדע, התרבות והספורט גאלב מג’אדלה: זה היה לפני החגים, אז אמרתי לו שביום ראשון המזכירה תקבע לי ביקור בספרייה.

שר המדע, התרבות והספורט גאלב מג’אדלה: אכן נקבע ביקור למחר.

שר המדע, התרבות והספורט גאלב מג’אדלה: לסלף דברים – לא בבית ספרנו.

שר המדע, התרבות והספורט גאלב מג’אדלה: קיבלתם טיפול 100%, וכל מי שיש לו קשר עם השר יודע שהשר אישית מחזיר טלפונים כל יום למי שפונה אליו, ושהטלפון שלו פתוח מהבית עד ירושלים הלוך וחזור; שאף אחד לא יאמר פה דברים לא מדויקים כי השר הזה יודע גם להילחם.

שר המדע, התרבות והספורט גאלב מג’אדלה: דבר נוסף, אתה מארגן הפגנה.

שר המדע, התרבות והספורט גאלב מג’אדלה: בשביל מה ארגנת הפגנה?

שר המדע, התרבות והספורט גאלב מג’אדלה: אתה פגשת אותי?

שר המדע, התרבות והספורט גאלב מג’אדלה: שוחחת אתי?

שר המדע, התרבות והספורט גאלב מג’אדלה: דיברת אתי, שמעת את עמדתי?

שר המדע, התרבות והספורט גאלב מג’אדלה: אתה חושב שאני מתרגש מהפגנות?

שר המדע, התרבות והספורט גאלב מג’אדלה: אני ארגנתי הפגנות של אלפים.

שר המדע, התרבות והספורט גאלב מג’אדלה: הפגנה שמארגנים נגדי למטה מ-5,000 איש אני מרגיש נעלב.

שר המדע, התרבות והספורט גאלב מג’אדלה: ככה גם אמרתי לקיצונים של תיאטרון אלמידאן בחיפה.

שר המדע, התרבות והספורט גאלב מג’אדלה: אמרתי להם שעם למטה מ-5,000 איש אני נעלב, שילכו להביא מרחובות חיפה 5,000 איש.

שר המדע, התרבות והספורט גאלב מג’אדלה: מה זאת ההפגנה שארגנת כאן מול הכנסת, היה צורך בהפגנה הזאת?

אורי כהן: אני לא ארגנתי שום הפגנה.

שר המדע, התרבות והספורט גאלב מג’אדלה: העם התקומם לבד ספונטנית- -

אורי כהן: ברור.

שר המדע, התרבות והספורט גאלב מג’אדלה: - - קם ויצא מביתו ובא ספונטנית.

אברהם צביון: למה אתה מעליב סתם?

יעל צמח: הקוראים ארגנו.

שר המדע, התרבות והספורט גאלב מג’אדלה: עם כל הכבוד, לא היית זקוק לזה כי אני רגיש לזה בדיוק כמוך- -

יעל צמח: הקוראים ארגנו.

שר המדע, התרבות והספורט גאלב מג’אדלה: אני מכיר את הקוראים האלה.

שר המדע, התרבות והספורט גאלב מג’אדלה: דיברתי עם תשעה מהם אישית.

שר המדע, התרבות והספורט גאלב מג’אדלה: אתם הכנסתם אותם לחרדה.

שר המדע, התרבות והספורט גאלב מג’אדלה: אמרתי לכולם שיירגעו, לא תיסגר הספרייה, ושאם מישהו מתכנן לעשות על גבם גלים, לא יעזור לו שום דבר, והיא לא תיסגר.

שר המדע, התרבות והספורט גאלב מג’אדלה: יש לי השמות שלהם.

שר המדע, התרבות והספורט גאלב מג’אדלה: אתם הכנסתם ציבור לחרדה, למצוקה מיותרת.

שר המדע, התרבות והספורט גאלב מג’אדלה: יש קרנות שיש בהן 4 מיליון שקל- -

עדנה וינברג: תסתכל, תבדוק בבקשה.

שר המדע, התרבות והספורט גאלב מג’אדלה: - - יש לי במסמכים.

עדנה וינברג: תבדוק בבקשה, כבוד השר- -

שר המדע, התרבות והספורט גאלב מג’אדלה: יש לכם קרנות - -

עדנה וינברג: לא, אני מבקשת- -

שר המדע, התרבות והספורט גאלב מג’אדלה: אל תפריעי לי.

עדנה וינברג: - - -

שר המדע, התרבות והספורט גאלב מג’אדלה: אסור לך לפטר את העובדים.

שר המדע, התרבות והספורט גאלב מג’אדלה: מי הסמיך אותך לפטר את העובדים?

אורי כהן: אני לא פיטרתי, ההנהלה.

שר המדע, התרבות והספורט גאלב מג’אדלה: אני רוצה את הפרוטוקול של ההנהלה.

שר המדע, התרבות והספורט גאלב מג’אדלה: אמצעי הלחץ האלה לא יועילו לשום דבר.

שר המדע, התרבות והספורט גאלב מג’אדלה: אתה יודע למה לא יועילו?

שר המדע, התרבות והספורט גאלב מג’אדלה: כי אני רוצה שתהיה אדם אחראי – תבוא אתי למאבק ולא לפטר אנשים ולהכניס אותם לחרדה לפני החגים.

שר המדע, התרבות והספורט גאלב מג’אדלה: מה זה מועיל?

שר המדע, התרבות והספורט גאלב מג’אדלה: אתה משתמש באנשים האלה כדי להפעיל עלינו לחץ?

שר המדע, התרבות והספורט גאלב מג’אדלה: אנחנו אתך בלחץ הזה.

שר המדע, התרבות והספורט גאלב מג’אדלה: אין צורך לפטר אנשים, ואין צורך להכניס אנשים לחרדה.

עדנה וינברג: ההנהלה פיטרה.

שר המדע, התרבות והספורט גאלב מג’אדלה: סליחה, זאת לא ההנהלה- -

עדנה וינברג: הייתה החלטה מסודרת- -

שר המדע, התרבות והספורט גאלב מג’אדלה: אני מתכוון להנהלה שפיטרה.

שר המדע, התרבות והספורט גאלב מג’אדלה: אסור להנהלה לפטר עובדים.

קריאות: - - -

עדנה וינברג: וההנהלה יכולה להעסיק עובדים בלי- - -

שר המדע, התרבות והספורט גאלב מג’אדלה: אני אראה לך בדוחות שלך.

שר המדע, התרבות והספורט גאלב מג’אדלה: יש לכם שלוש קרנות שיש בהם יתרה- -

עדנה וינברג: היום?

שר המדע, התרבות והספורט גאלב מג’אדלה: כן.

שר המדע, התרבות והספורט גאלב מג’אדלה: לסוף 2006 – 4 מיליון- -

עדנה וינברג: עברו 9 חודשים- - - מיליון שקל בלבד- -

שר המדע, התרבות והספורט גאלב מג’אדלה: כמה את צריכה לחודש?

עדנה וינברג: תחלק 5.3 מיליון ל- - -

אורי כהן: 5.2 מיליון לחלק ל-12.

שר המדע, התרבות והספורט גאלב מג’אדלה: תכפיל את זה ב-4 חודשים שיש לך.

שר המדע, התרבות והספורט גאלב מג’אדלה: 2 מיליון זה הכסף שמחכה לך.

עדנה וינברג: ומה הלאה?

שר המדע, התרבות והספורט גאלב מג’אדלה: יחד נלך למאבק.

עדנה וינברג: חיכינו, תסלח לי.

שר המדע, התרבות והספורט גאלב מג’אדלה: לא חיכית.

עדנה וינברג: - - -

שר המדע, התרבות והספורט גאלב מג’אדלה: לא חיכית, הלכת לפטר את העובדים כדי להכניס אותם לחרדה- -

עדנה וינברג: אני מבקשת להגיד- - -

קריאות: - - -

סידני אמיר: בשביל מה אתה צועק?

סידני אמיר: אתה לא מפחיד אותנו בצעקות.

שר המדע, התרבות והספורט גאלב מג’אדלה: אני צועק מתוך כעס וכאב כלפי הציבור הזה שאתם משתמשים בו כבני ערובה.

יעל צמח: אנחנו יותר כואבים.

שר המדע, התרבות והספורט גאלב מג’אדלה: אני אוביל את המאבק הזה כדי שיקבלו כסף- -

יעל צמח: אנשים עובדים 20-30 שנה- -

שר המדע, התרבות והספורט גאלב מג’אדלה: אני אוביל את המאבק הזה כדי שאנשים יקבלו כסף, לא אתם.

שר המדע, התרבות והספורט גאלב מג’אדלה: לא ההצגה שלך.

מיכאל מלכיאור: אני מבקש מנציגי האוצר להישאר כאן.

נחמיה קינד: אנחנו מהחשב הכללי.

זבולון אורלב: אני צריך את נציג החשב הכללי כדי להציע את ההצעה שלי.

שר המדע, התרבות והספורט גאלב מג’אדלה: אתם צריכים להיות שותפים כאן, אתם לא יכולים לעזוב.

שר המדע, התרבות והספורט גאלב מג’אדלה: אחרי הכעס שלי על ההתנהלות שלהם יש לי מאבק משותף איתם מול האוצר.

שר המדע, התרבות והספורט גאלב מג’אדלה: אתם תצטרכו לתת פתרון לציבור הזה.

אורי כהן: ביקשתי שמבקר המדינה יבדוק.

אורי כהן: מה יותר פשוט?

שר המדע, התרבות והספורט גאלב מג’אדלה: לא מיכה ינון, לא למשרד המדע, לא לשר ולא לאף אחד יש עניין להכניס אותם למצוקה ולסגור את הספרייה.

שר המדע, התרבות והספורט גאלב מג’אדלה: אבל התנהלתם לא נכון, לא ראוי ולא מכובד.

שר המדע, התרבות והספורט גאלב מג’אדלה: מי שעומד בראש עמותה צריך להתנהל כראוי מתוך דאגה לציבור היקר הזה ומתוך דאגה לעובדים- -

יעל צמח: 30 שנה הוא דואג לעובדים.

אורי כהן: כבוד היושב ראש לא נותן לי לדבר.

שר המדע, התרבות והספורט גאלב מג’אדלה: יישר כוח שהוא דואג 30 שנה.

שר המדע, התרבות והספורט גאלב מג’אדלה: מי שדואג 30 שנה לא מפטר את העובדים ומכניס אותם לחרדה.

יעל צמח: אף אחד לא רוצה לעבוד ללא שכר.

שר המדע, התרבות והספורט גאלב מג’אדלה: יש לכם כספים.

אורי כהן: אין לנו שום כספים.

שר המדע, התרבות והספורט גאלב מג’אדלה: יש לכם 2 מיליון שקל- -

קריאות: - - -

יעל צמח: תבוא מחר- - -

שר המדע, התרבות והספורט גאלב מג’אדלה: את דואגת למשכורת שלך?

שר המדע, התרבות והספורט גאלב מג’אדלה: אני דואג לעיוורים.

יעל צמח: אני דואגת קודם כול לעיוורים.

שר המדע, התרבות והספורט גאלב מג’אדלה: יש לכם 2 מיליון שקל, תקבלו אותם ותסיימו את השנה.

שר המדע, התרבות והספורט גאלב מג’אדלה: אתם צעקתם בהפגנה.

יעל צמח: הקוראים ארגנו את ההפגנה.

מיכאל מלכיאור: פה אנחנו לא בהפגנה, אנחנו נמצאים בוועדת החינוך והתרבות של הכנסת.

מיכאל מלכיאור: אני מבקש שנדבר בצורה מתורבתת כולנו, נעשה את זה בשקט.

מיכאל מלכיאור: אנחנו רוצים להגיע לתוצאה.

מיכאל מלכיאור: אם לא נאפשר לגמור משפטים לא נגיע לתוצאה שכולנו רוצים.

מיכאל מלכיאור: השר אומר שיש 2 מיליון שקל לכיסוי ההוצאות.

מיכאל מלכיאור: אני לא אומר שזה מספיק, זה בהחלט לא מספיק, אבל זה יכול לכסות את ההוצאות של המשכורות עד סוף השנה.

מיכאל מלכיאור: לכן לסגור ולהגיד שאין כסף בקופה זה נכון; אין כסף בקופה כי לא לקחתם את הכסף שמונח בשבילכם במשרד התרבות.

מיכאל מלכיאור: לכן אין כסף בקופה, ואי-אפשר לשלם משכורות.

מיכאל מלכיאור: יחד עם זה המאבק הזה צודק, ואנחנו צריכים למצוא פתרון.

מיכאל מלכיאור: אני בטוח שחברי הכנסת יעזרו בעניין אם תאפשרו.

מיכאל מלכיאור: אם תתווכחו כל הזמן עם השר לא תגיעו לשום מקום.

מיכאל מלכיאור: השר אומר שהוא מחויב לנושא.

שר המדע, התרבות והספורט גאלב מג’אדלה: אדוני היושב ראש, קודם כול שיעמדו בדרישות של חשב המשרד כדי להעביר את הניירת הנכונה כדי שיקבלו את היתרה על סך 1.935 מיליון שקל- -

זבולון אורלב: הם לא יכולים- -

שר המדע, התרבות והספורט גאלב מג’אדלה: - - קודם כול כדי שהעובדים לא יהיו בני ערובה וכדי שהספרייה תיפתח והדברים יתנהלו.

שר המדע, התרבות והספורט גאלב מג’אדלה: אנחנו יחד ניאבק כדי שנוכל לעזור להם.

שר המדע, התרבות והספורט גאלב מג’אדלה: לא פותרים בעיה ביצירת בעיה גדולה יותר, לא מכניסים אנשים לחרדה, לא מאיימים על עובדים בפיטורים ולא מאיימים על ממשלה בדרכים כאלה.

שר המדע, התרבות והספורט גאלב מג’אדלה: המאבק של העיוורים הוא מאבק לגיטימי וצודק.

שר המדע, התרבות והספורט גאלב מג’אדלה: אני לא מקבל את הגישה, היא בעיניי פסולה לחלוטין.

שר המדע, התרבות והספורט גאלב מג’אדלה: ככה לא מתנהלים עם ציבור כזה יקר וחשוב.

שר המדע, התרבות והספורט גאלב מג’אדלה: אני מגויס לטובת הוועדה ולטובת העניין בכל דרך שתתרחש, ובלבד שקודם-כול יעבירו את הניירת עוד השבוע ויקבלו את היתרה – 1.935 מיליון שקל.

שר המדע, התרבות והספורט גאלב מג’אדלה: לפתוח את הספרייה, להחזיר את העובדים, ואחר-ך נלך יחד למאבק בכל דרך אפשרית ולגיטימית.

שר המדע, התרבות והספורט גאלב מג’אדלה: אני לא מוכן לפעול תחת תנאים כאלה, בשום פנים ואופן.

שר המדע, התרבות והספורט גאלב מג’אדלה: אתה יכול לחייך ולצחוק, העובדים לא יהיו בני ערובה שלך- -

סידני אמיר: אתה פונה אליי?

שר המדע, התרבות והספורט גאלב מג’אדלה: כן.

סידני אמיר: אני לא פותח את הספרייה.

שר המדע, התרבות והספורט גאלב מג’אדלה: עובדי הספרייה לא יהיו בני ערובה שלך, וגם לא העיוורים.

שר המדע, התרבות והספורט גאלב מג’אדלה: אל תפתח אותה, תיאבק לבד.

שר המדע, התרבות והספורט גאלב מג’אדלה: אני לא אהיה שותף למאבק שלך, אני מודיע כאן חד-משמעית: אני לא שותף למאבק אם לא תיפתח הספרייה- -

סידני אמיר: אני לא פותח.

שר המדע, התרבות והספורט גאלב מג’אדלה: - - ואם העובדים לא יחזרו מחר בבוקר.

סידני אמיר: אתה גם מאיים פתאום.

שר המדע, התרבות והספורט גאלב מג’אדלה: אני לא מאיים.

שר המדע, התרבות והספורט גאלב מג’אדלה: אני מייצג ציבור שצריך לתת לו את הכבוד שמגיע לו- -

סידני אמיר: - - -

שר המדע, התרבות והספורט גאלב מג’אדלה: אתה לא תתעלל באנשים.

סידני אמיר: אני לא פותח- -

שר המדע, התרבות והספורט גאלב מג’אדלה: אתה לא תתעלל באנשים.

שר המדע, התרבות והספורט גאלב מג’אדלה: יש לך כסף לגמור את השנה, אתה לא תתעלל באנשים.

שר המדע, התרבות והספורט גאלב מג’אדלה: אני אוציא מכתבים אישיים לכל העובדים ולכל הקוראים בספרייה, ואני אטלפן אליהם אישית אחד-אחד.

קריאה: חבל על הכסף.

שר המדע, התרבות והספורט גאלב מג’אדלה: אני אסביר להם מה אתה עושה להם.

סידני אמיר: ובעוד 4 חודשים אני אסגור.

עדנה וינברג: בדיוק.

מיכאל מלכיאור: אנחנו רוצים להגיע לפתרון של הדבר.

מיכאל מלכיאור: יש פה כמה חברי כנסת שיודעים איך לעבוד.

מיכאל מלכיאור: נשמע אותם ואחר-כך נשמע את כולם, אני מבטיח שאף אחד לא יקופח.

אורי כהן: - - - אני מוחה על זה.

מיכאל מלכיאור: חבר הכנסת זבולון אורלב עומד להציע לך הצעה.

מיכאל מלכיאור: בבקשה.

זבולון אורלב: ועדת החינוך לדורותיה הבינה שלמפעל התרבותי-החינוכי ספריית העיוורים אין חלופה.

זבולון אורלב: אנחנו לא דנים פה במפעל תרבותי שלא נורא אם ייסגר.

זבולון אורלב: ייסגר תיאטרון אחד, יש תיאטראות אחרות; תיסגר ספרייה ציבורית אחת, יש אחרות.

זבולון אורלב: לספרייה לעיוורים אין חלופה, ולסגירתה משמעות מאוד חמורה, וטוב עשה היושב ראש שדבר ראשון בסדר היום מטפל בסוגיה הזאת.

זבולון אורלב: הסכום שבו אנחנו מדברים, לדעתי, מזכיר את חוק מרפי שהעירייה דנה בכמה מאות שקלים בהחלפת המדרכה מול בניין העירייה, אבל על המיליארדים והמיליונים מחליטים בדקה אחת.

זבולון אורלב: הספרייה ביקשה 4 מיליון שקל, והמשרד אישר 2.45 מיליון.

זבולון אורלב: הפער הוא 1.55 מיליון.

זבולון אורלב: זה תקציב מינימלי, וגם משרד התרבות אומר שהתקציב צריך להיות כ-5.2 מיליון, והמדינה הייתה צריכה להעביר 4 מיליון.

זבולון אורלב: אבל אתם בכנסת החלטתם לקצץ את התקציבים, וזאת המציאות התקציבית.

זבולון אורלב: גם על כך אין מחלוקת, וזאת צריכה להיות ההחלטה הראשונה של הוועדה.

זבולון אורלב: צודקת הנהלת הספרייה וגם משרד התרבות מודה בכך, שהתקציב הראוי לספריית העיוורים לשנת 2007 צריך להיות מינימום 5.2 מיליון.

זבולון אורלב: הדבר השני הוא 2008.

זבולון אורלב: ב-2008 חייבים לתת את המענה המלא בבסיס התקציב.

זבולון אורלב: ועדת החינוך כבר עשתה את זה בשנת 2000; הגענו להסכמות עם ועדת הכספים ועם שר האוצר, וההסתייגות היחידה שקיבלה הכנסת לתקציב שנת 2000 - -

אורי כהן: של אורלב.

זבולון אורלב: - - הייתה להגדיל ל-3.5 מיליון שקל כמו שביקשה הספרייה, ולפי מה שמשרד החינוך אז אמר שצריך להיות.

זבולון אורלב: זה עבר בהסכמה מלאה של קואליציה ואופוזיציה.

זבולון אורלב: לדעתי, צריך לחזור לזה.

זבולון אורלב: ועדת החינוך צריכה לפנות לוועדת הכספים בתמיכה של השר עם מפלגות הקואליציה והאופוזיציה כדי שהתקציב יהיה 5.2 מיליון, מתוכם 4 מיליון מהממשלה עם העדכון של 2008 כדי לא להתחיל לצבור שוב את העודפים.

זבולון אורלב: לגבי 2007- -

רוברט אילטוב: בוועדת כספים הנושא כבר נדון.

זבולון אורלב: צריך להיות תיקון, וזה לא סיפור גדול, זה 1.5 מיליון.

זבולון אורלב: אין עם זה בעיה.

מיכה ינון: שלא יילקח מתקציב התרבות, כי אחרת זאת חוכמה קטנה.

זבולון אורלב: ברור.

זבולון אורלב: אני מדבר על תוספת מהאוצר.

זבולון אורלב: גם אז התיקון לבסיס התקציב לא היה על חשבון משרד התרבות או משרד החינוך, אלא תוספת מהאוצר.

זבולון אורלב: אני מסכים אתך במאה אחוזים כי אחרת מעבירים מכיס לכיס.

זבולון אורלב: בעניין 2007, אדוני היושב ראש ומכובדי השר שאתה יודע שאני מאוד מכבד אותך- -

שר המדע, התרבות והספורט גאלב מג’אדלה: הדדי.

זבולון אורלב: - - באופן אמיתי הספרייה לא יכולה להגיש מסמך שהמשרד מבקש כי היא תגיש מסמך מזויף משום שהיא פועלת בקצב תקציב של 5.2 מיליון.

זבולון אורלב: היא לא פועלת בקצב תקציב של 4 מיליון; היא לא יכולה להגיש כזה מסמך.

זבולון אורלב: לכן בקונפליקט הזה מי שיצטרך לוותר זה החשב הכללי בהוראת שעה- -

שר המדע, התרבות והספורט גאלב מג’אדלה: יש לי הצעה בשבילך, שיצרפו את הדברים שלהם עם הסתייגות.

זבולון אורלב: אין עם זה בעיה.

זבולון אורלב: הם לא יכולים להגיש מסמך באוקטובר כשהתקציב שלהם הוא 4 מיליון - -

מיכה ינון: הודענו בפברואר.

זבולון אורלב: הודעת בפברואר, ובצדק הם פעלו לפי 5.2 מיליון כי זה מה שהם צריכים.

זבולון אורלב: אחרת הספרייה לא הייתה נסגרת היום, אלא לפני 10 חודשים.

שר המדע, התרבות והספורט גאלב מג’אדלה: מאה אחוז.

שר המדע, התרבות והספורט גאלב מג’אדלה: אני רק צריך פתרון כדי להעביר אליהם את הכסף.

זבולון אורלב: לכן הפתרון לא אצלך.

זבולון אורלב: לכן ביקשתי שנציג החשב הכללי יישאר פה.

זבולון אורלב: צריכה להיות פנייה מוועדת החינוך לחשב הכללי, לד"ר ירון זליכה, כי עד 19 בחודש יש זמן.

זבולון אורלב: ועדת ביקורת הייתה רוצה שהוא יאריך עוד קצת, אבל זה נתון במחלוקת.

זבולון אורלב: עד 19 בחודש אפשר שהחשב הכללי יקבל את הפנייה של הוועדה, וכדי לאפשר את פתיחת הספרייה לאלתר לשחרר ללא תנאים מוקדמים – כי כל המסמכים האחרים ניתנו בשלמותם – 2 מיליון שקל.

זבולון אורלב: אז יש שלושה דברים: ראשית, החלטה של ועדת החינוך שהתקציב הוא 5.2 מיליון ב-2007 עם עדכון ל-2008; שנית, לתקן את התקציב בבסיס התקציב בוועדת הכספים ל-2008 כך שהוא יהיה 5.2 מיליון; שלישית, שהחשב הכללי ישחרר אף על פי שהם לא יכולים לעמוד באותה הוראה של החשב הכללי להגיש תקציב מתוקן.

מיכה ינון: אתה מערבב בין תקציב הספרייה עם התמיכה.

זבולון אורלב: דבר רביעי, אין ספק שבסוף השנה יעברו עודפים.

זבולון אורלב: זה נכון שלמשרד המדע, התרבות והספורט, מניסיוני כיושב ראש ועדת המדע, אין עודפים תקציביים, אלא רק גירעונות; אבל במסגרת המשרדים האחרים אפשר שיהיה עודף תקציבי כדי לכסות את הגירעון.

זבולון אורלב: הרי בסופו של דבר הם יקבלו 2.5 מיליון שקל מהממשלה; הם פעלו לפי 5.2 מיליון, וחסר עדיין 1.5 מיליון.

זבולון אורלב: כדי שלא יהיה גירעון צריך שוועדת החינוך תפנה שוב לוועדת הכספים ולאוצר ולדרוש ממנה להעביר בעודפים עוד 1.5 מיליון שקל.

זבולון אורלב: הדבר האחרון בעניין הזה הוא שהספרייה נפתחת לאלתר.

זבולון אורלב: דבר נוסף, אם הוועדה תיתקל בקושי עם החשב הכללי אני אשתמש בכיפה השנייה שלי בתפקיד יושב ראש ועדת הביקורת.

זבולון אורלב: אני בהידברות עם החשב הכללי- -

נחמיה קינד: יש בלבול בין התקציב של כלל הפעילות של העמותה שהוא 5 מיליון לבין תקציב התמיכה שהוא 2.5 מיליון.

מיכאל מלכיאור: אין שום בלבול.

נחמיה קינד: תרשה לי להסביר את הבלבול שקיים: אין לחשב הכללי בעיה שהתקציב הוא 5.2 מיליון, השאלה היא מהם מקורות המימון.

נחמיה קינד: כרגע הספרייה לא מוכנה לרשום במקורות המימון את אותם- -

מיכאל מלכיאור: אדוני, תאמין לי שגם חבר הכנסת זבולון אורלב הבין את זה היטב, והוא אמר לך שאתה לא יכול לדרוש ממנו לכתוב דבר שלדעתו הוא שקרי.

מיכאל מלכיאור: לכן הוא מבקש הוראת שעה כדי שלא תדרוש ממנו להגיש.

מיכאל מלכיאור: הוא כבר הגיש לך מספיק מסמכים.

מיכאל מלכיאור: הוא יודע שהשנה לא הוקצב לו למעלה מ-2.5 מיליון.

מיכאל מלכיאור: אנחנו נעשה את המאמצים להביא תקציבים לעיוורים מעודפים במשרד הרווחה, אולי ממשרד החינוך או ממקומות אחרים.

מיכאל מלכיאור: ננסה להביא את הכסף הזה.

מיכאל מלכיאור: אני רק רוצה לשאול את המנכ"ל או את היושב ראש, כשביקשתם 4 מיליון אני מניח שיש לכם גם רווח כי הרי ידעתם שלא תקבלו גם אם היינו חוזרים לשנת 2000.

מיכאל מלכיאור: לא חשבתם שבאמת תקבלו 4 מיליון שקל מהמדינה.

מיכאל מלכיאור: לכן אני שואל- -

אורי כהן: למה לא?

מיכאל מלכיאור: כל הסיבות "למה לא" ברורות לי.

מיכאל מלכיאור: ברור לי גם ש-5.2 מיליון זה מינימום.

מיכאל מלכיאור: אבל יחד עם זה אני שואל כדי להגיע לפתרון מעשי.

מיכאל מלכיאור: אני קצת מתבייש בכלל גם בפניכם, כי אנחנו מדברים פה על כסף כל-כך קטן בשביל להציל מפעל כל-כך חשוב וגדול.

מיכאל מלכיאור: זה פשוט קצת מגוחך, אפילו בעיני עצמנו; אנחנו צריכים לפעמים לכבד את עצמנו.

מיכאל מלכיאור: אני שואל אתכם בפועל, אם הייתם מקבלים 3.5 מיליון שקיבלתם בשנת 2000 – שהיו הבסיס לכל הקיצוצים שבאו בשנים שאחר-כך – הייתם סוגרים את השנה בלי גירעון?

אורי כהן: זה מה שאני מנסה להסביר פה: גם 2 מיליון ולמעלה מזה לקחנו מקרנות ומתרומות מיועדות.

אורי כהן: לדוגמה, תורם תרם לנו כדי שנפיק - -

מיכאל מלכיאור: אורי, הכול מובן.

אורי כהן: לפי ההתנהגות של השר, זה לא מובן.

אורי כהן: 2 מיליון לא מאפשר לי עבודה עד סוף השנה.

מיכאל מלכיאור: בסדר.

מיכאל מלכיאור: חבר הכנסת רוברט אילטוב, בבקשה.

שר המדע, התרבות והספורט גאלב מג’אדלה: כל מה שתציע, מקובל עליי.

יואל חסון: תציע להגדיל ל-10 מיליון.

שר המדע, התרבות והספורט גאלב מג’אדלה: מקובל עליי.

רוברט אילטוב: אני נמצא פה בשני הכובעים: אני גם תושב נתניה וגם בן לאב עיוור- -

שר המדע, התרבות והספורט גאלב מג’אדלה: אז אתה מוזמן לסיור מחר בבוקר.

רוברט אילטוב: אני מטעם ישראל ביתנו, וועדת הכספים בידנו.

רוברט אילטוב: לכן נבקש לעזור לשר ולעמותה.

רוברט אילטוב: אני מבקש מהעמותה לפתוח את השערים ולהתחיל לפעול.

רוברט אילטוב: במקביל ב-4 חודשים נראה איך אפשר לעזור לכם ונעבוד בשיתוף פעולה מלא גם עם השר וגם עם העמותה.

רוברט אילטוב: דלתותינו פתוחות.

רוברט אילטוב: אנחנו מקבלים את ההצעה הזאת.

שר המדע, התרבות והספורט גאלב מג’אדלה: תבוא מחר.

רוברט אילטוב: אני מחר פה.

שר המדע, התרבות והספורט גאלב מג’אדלה: בדרך לירושלים.

שר המדע, התרבות והספורט גאלב מג’אדלה: כבוד הרב, אני משוחרר?

מיכאל מלכיאור: אתה משוחרר.

מיכאל מלכיאור: אנחנו נגיע לסיכומים.

שר המדע, התרבות והספורט גאלב מג’אדלה: אני ברשות

שר המדע, התרבות והספורט גאלב מג’אדלה: כם עוזב, תודה רבה.

קריאה: - - -

מיכאל מלכיאור: השר עושה כל מה שאנחנו מחליטים פה, ככה הוא הודיע.

מיכאל מלכיאור: קיבלנו צ'ק פתוח.

אלכס מילר: אני אסתמך על המילים של השר ואציע שאם השר משוכנע שיש כסף לסגור את השנה, והעמותה לא בטוחה שהכסף הזה קיים, אפשר לבדוק את זה בתוך תקופה מאוד קצרה.

מיכאל מלכיאור: לא הבנתי על מה אתה מדבר.

אלכס מילר: אני מדבר על העניין הזה שהעמותה אומרת שהכסף לא הגיע, והשר טוען שהכסף כן נמצא.

אלכס מילר: היה מדובר על סכום מסוים שיינתן לתקופה הזאת עד פתיחת השנה הבאה כדי לתת לספרייה להמשיך לעבוד- -

מיכאל מלכיאור: סליחה, יש פה אי הבנה.

מיכאל מלכיאור: 2 מיליון שנשארו מ-2.5 מיליון – נמצאים.

מיכאל מלכיאור: נמצא פה ראש מנהל התרבות, והוא אומר לך שהכסף הזה נמצא.

מיכאל מלכיאור: הבעיה שניסינו למצוא לה פתרון יצירתי, בעיה טכנית או מהותית, שהספרייה לא מוכנה להגיש מה שהחשב הכללי דורש.

מיכאל מלכיאור: זה תקציב מתוקן שכתוב שתמיכת המדינה לשנת 2007 הוא 2.5 מיליון.

מיכאל מלכיאור: אבל 2 מיליון השקלים האלה נמצאים.

אלכס מילר: יפה, זה מה שאני אומר.

אורי כהן: סליחה, אדוני היושב ראש, אתם יכולים לדבר ביניכם, אבל זאת לא הבעיה של 2 מיליון.

מיכאל מלכיאור: אני יודע שזאת לא בעיה של 2 מיליון- -

אורי כהן: מה, אני צריך פתרון - - -

מיכאל מלכיאור: אני יודע שזאת לא הבעיה, ואני מקווה שנמצא פתרון לא ל-2 מיליון, אלא ל-4 מיליון.

מיכאל מלכיאור: תן לנו לנהל את זה, אנחנו לא נולדנו אתמול, הבנו את הבעיה.

מיכאל מלכיאור: רק הסברתי נקודה מסוימת לחבר הכנסת אלכס מילר.

אורי כהן: אנחנו רוצים 10 שנים לפחות, לא חודשיים.

מיכאל מלכיאור: בסדר.

מיכאל מלכיאור: אורי, אם אתה רוצה שהישיבה הזאת תתפזר ולא תהיה החלטה, בבקשה.

אורי כהן: אני רוצה שתהיה החלטה.

מיכאל מלכיאור: אבל לא תהיה אם אתה מפריע כל הזמן.

מיכאל מלכיאור: אנחנו הבנו את הבעיה.

אלכס מילר: לפתרון העתידי אני מחזק את הדברים שאמרו כאן חברי הכנסת.

אלכס מילר: כמו שחבר הכנסת אילטוב אמר, אנחנו ננצל את כוחנו בוועדת הכספים בשביל למצוא פתרון ראוי לספרייה לשנה הבאה.

אלכס מילר: במה שקשור לדברים האלה אני מציע שאם משרד התרבות והספורט אומר שהכסף אכן נמצא, וצריך בסך-הכול למצוא את הצינור שדרכו יעבור הכסף - -

מיכאל מלכיאור: לא.

אלכס מילר: זה מה שהוא אמר.

מיכאל מלכיאור: זה 2 מיליון השקלים.

אלכס מילר: אני מדבר על 2 מיליון השקלים.

אלכס מילר: שר התרבות ייקח ערבות על הכסף הזה כדי שממחר הספרייה תיפתח, וכל העובדים שקיבלו הודעת פיטורים יחזרו לעבודה, והם ימצאו את הצינור שדרכו הכסף הזה יעבור מידית במשך שנה.

אלכס מילר: אם הוא יהיה מחר שם, אני בטוח שיהיו לו תשובות.

יואל חסון: ברשותך, אדוני היושב ראש, קראתי את כל החומר ששלחו לחברי הכנסת בדואר האלקטרוני.

יואל חסון: בדיון שקיימנו בעניין העודפים שאמנם נוגע למשרד החינוך, אבל הוא קשור לכל המשרדים.

יואל חסון: כל דיון שיש בו "ויכוחים" על 2 מיליון שקלים הוא מגוחך, כי בסוף מחזירים מיליארדים לאוצר.

יואל חסון: אנחנו יושבים בדיונים של שעות על 1.5-2 מיליון שקלים.

יואל חסון: על כך אנחנו צריכים להיות חד-משמעיים בוועדה כמו שאנחנו צריכים להיות חד-משמעיים בנושאים דומים.

יואל חסון: לדעתי, צריך לעשות מאמץ כדי שגם אם הכסף לא יהיה תוספת לבסיס - -

מיכאל מלכיאור: ב-2007 זה לא יכול להיות לבסיס.

יואל חסון: נכון, אבל לעדכן את הבסיס של 2008 אפשר עכשיו.

יואל חסון: אני מדבר על הרזרבות של 2007.

יואל חסון: אני מוכן לעזור בוועדת הכספים מצד הקואליציה כדי שימצאו- -

רוברט אילטוב: אנחנו מטפלים בזה.

יואל חסון: אני בטוח שסטס ואתה תובילו את זה כדי שהם יקבלו את התוספת הזאת כהשלמה ל-4 מיליון שקלים.

יואל חסון: אבל בעניין הבסיס אנחנו צריכים לראות איך בדיוני הוועדה אנחנו דואגים שהם הם יחזרו למסגרת הקודמת שלהם בבסיס.

יואל חסון: שיהיה בהצלחה.

מיכאל מלכיאור: אני רוצה להציע הצעה ולשמוע האם זה מקובל גם על אנשי הישיבה.

מיכאל מלכיאור: לדעתי, נמצא פתרון לכל המרקם, אבל צריך שיתוף פעולה שלכם, אנשי הספרייה, בעניין.

מיכאל מלכיאור: יש לכם מחויבות של הוועדה מכל המפלגות לתקציב מינימום כפי שהגשתם אותו.

מיכאל מלכיאור: זה לא אומר שלא יכולה להיות התייעלות בספרייה או חיסכון או שלא צריך לחשוב על ועדות, ואיך לטפל בכלל אוכלוסיית העיוורים במדינת ישראל והנגישות של כלל העיוורים לספר – זה דבר נפרד.

מיכאל מלכיאור: בינתיים אנחנו מדברים על הצלת הספרייה המרכזית של העיוורים בנתניה.

מיכאל מלכיאור: לכן אנחנו מבקשים מהממשלה ומהחשב שיימצא פתרון בבעיה שאני רואה אותה בעיה טכנית – העברה מידית של 2 מיליון שקלים שיש בקופה בשביל הספרייה בנתניה, בלי להכריח אותם לכתוב שהוא מבחינתם שקרי.

מיכאל מלכיאור: תהיו יצירתיים, תגישו בהסתייגות את מה שאתם מגישים כדי שיעבירו מידית את 2 מיליון השקלים.

מיכאל מלכיאור: אנחנו נבוא בדין ודברים עם האוצר כדי להוסיף לתקציב 2007 את הכסף שדרוש כדי להפעיל את הספרייה כמו שצריך בצורה תקנית.

מיכאל מלכיאור: לא נדרוש את זה מהאוצר, אבל נבוא בדין ודברים עם האוצר יחד עם ועדת הכספים כדי שהסכום 2.5 מיליון יושלם ל-4 מיליון כבר בשנת 2007 בלי שזה יבוא על חשבון דברים אחרים במשרד התרבות, שאנחנו יודעים שאין שם באמת עודפים.

מיכאל מלכיאור: הדברים שמיכה ינון אומר פה אנחנו יודעים שהם בדוקים.

מיכאל מלכיאור: לעומת משרדים אחרים אין משהו שחוזר לאוצר בסוף השנה במשרד הזה.

מיכאל מלכיאור: אולי צריך לבדוק אם יש עודפים במשרד החינוך או במשרד הרווחה או במקומות אחרים שגם מטפלים באותם נושאים אף על פי שאינם מופקדים ישירות על הספרייה.

מיכאל מלכיאור: אני יודע שלשר הרווחה יש נכונות לעזור גם בתחום הזה, אולי משם יבוא פתרון כדי שיהיה פתרון ל-2007.

מיכאל מלכיאור: לגבי 2008 ועדת החינוך יחד עם ועדת הכספים נביא הסתייגות או בלי הסתייגות- -

רוברט אילטוב: נעשה את זה בלי הסתייגות.

מיכאל מלכיאור: עם או בלי.

מיכאל מלכיאור: אנחנו סומכים עליך, ואנחנו נעבוד על זה מצדנו בשיתוף שתי הוועדות.

מיכאל מלכיאור: אנחנו נתקן את בסיס התקציב בשנה הבאה כדי שהוא יהיה ראוי, בשאיפה שהתמיכה הממשלתית תהיה 4 מיליון כדי שהספרייה תוכל לעבוד בתקציב של 5.2 מיליון שקלים.

מיכאל מלכיאור: ננהל משא ומתן אם זה 3.8 או 4.2 – על זה נדבר בינינו מה צריך להיות בדיוק הסעיף, אבל זה יהיה הסעיף.

מיכאל מלכיאור: זה מוסכם על שתי הוועדות.

מיכאל מלכיאור: שתי הוועדות הן עדיין לא החלטת הכנסת, אבל אלה שתי ועדות מרכזיות, שלפחות בלי אחת מהן, ועדת הכספים, אי-אפשר להעביר בכלל תקציב.

מיכאל מלכיאור: יש לנו פה מחויבות מוחלטת כלפיכם בעניין בסיס התקציב של שנה הבאה, וכמובן, אם זה בבסיס התקציב לשנה הבאה זה לא מתגלגל רק לשנה-שנתיים, אלא גם לשנים שאחר-כך.

מיכאל מלכיאור: אני מרגיש בושה שאנחנו בכלל צריכים לעסוק בדברים הפעוטים בנושא הזה.

מיכאל מלכיאור: עם הבסיס של ההחלטות הללו שגם השר אמר שהוא יעמוד מאחוריהן ראוי ונכון שהספרייה תיפתח מחר, ושהעובדים יחזרו לעבודה.

מיכאל מלכיאור: להעניש את הציבור לאורך זמן זה לא לעניין.

מיכאל מלכיאור: גם מאבקים הם לגיטימיים, אתם נאבקים על דבר צודק, ואין ספק שנגעתם במאבק הזה בדבר מאוד רגיש, ואני שמח שהחברה הישראלית מאוד רגישה לעניין.

מיכאל מלכיאור: אבל אני מבקש מכם גם כחלק מהחלטה שלנו שהספרייה תיפתח מחר על בסיס החלטות ועדת החינוך.

מיכאל מלכיאור: לדעתי, תצאו כך נשכרים, ונוכל לפתור אחת ולתמיד את הבעיה כדי שלא נחזור בשנה הבאה על אותו דבר ולא בשנה שאחריה.

מיכאל מלכיאור: אנחנו לא מדברים על תיקון של 50,000 שקל או של 100 אלף שקל, אלא על תיקון מלא כפי שביקשתם.

מיכאל מלכיאור: זה דבר נכון וצודק.

מיכאל מלכיאור: כל חברי הכנסת שהלכו השאירו לי פתקים שהם תומכים בהחלטות כפי שאני מציג אותן עכשיו, ואם זה מקובל על חברי הכנסת שנשארו פה הרי שיצאנו לדרך נכונה וחדשה בשביל כלל העיוורים במדינת ישראל, ובפרט בשביל הספרייה בנתניה.

מיכאל מלכיאור: זה מקובל עליכם?

אורי כהן: אני מברך על הרצון הטוב.

אורי כהן: יש החלטת הנהלה מ-11 בספטמבר שאומרת ש-4 מיליון שקל לשנת 2007 בחשבון הבנק של הספרייה.

אורי כהן: לא משיירים ולא מעודפים של משרד זה או אחר; לבד מזאת התחייבות בת תוקף אומרת שתהיה התחייבות אוצר או חוק כדי שבעוד 3 חודשים לא נשב פה שוב.

אורי כהן: אז אני מברך על הרצון הטוב, אני רואה פה תחילת דרך, אבל ברצון טוב אי אפשר לשלם משכורות ואין- -

מיכאל מלכיאור: אם אתם דורשים שזה ייכנס לבסיס 2007, זה לא קיים.

מיכאל מלכיאור: אתם עושים טעות חמורה ביותר.

מיכאל מלכיאור: אתם נמצאים בחודש אוקטובר.

מיכאל מלכיאור: אל תעשו את הטעות הזאת, זאת החלטה שלכם.

מיכאל מלכיאור: תודה רבה לכולם, הישיבה נעולה.